REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/211-18

19. septembar 2018. godine

B e o g r a d

ZAPISNIK

56. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 19. SEPTEMBRA 2018. GODINE

Sednica je počela u 16,20 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Milorad Mirčić, Miljan Damjanović, Momo Čolaković, Milan Lapčević i Vojislav Vujić.

 Sednici su prisustvovali zamenici članova Odbora: Zoran Despotović (zamenik Miljana Damjanovića) i Vladimir Marinković (zamenik Milorada Mijatovića).

Sednici je prisustvovao i narodni poslanik Aleksandar Šešelj.

 Sednici nisu prisustvovali članovi Odbora: Veroljub Arsić, Srbislav Filipović, Dušan Bajatović, Saša Radulović, dr Milorad Mijatović, Goran Ćirić i Zoltan Pek.

Sednici Odbora su, kao poverenici Vlade, prisustvovali: Jelena Tanasković, državni sekretar u Ministarstvu finansija; Dejan Dabetić, viši savetnik u Ministarstvu finansija; Zoran Milošević, v.d pomoćnika ministra u Ministarstvu za rad, zapošljavanje, boračka i socijalna pitanja; Dragana Kalinović, direktor Republičkog fonda za penzijsko i invalidsko osiguranje, i Ivan Milić, finansijski direktor Republičkog fonda za penzijsko i invalidsko osiguranje.

Na predlog predsednika, Odbor je većinom glasova (devet „za“, dvoje nije glasalo) utvrdio sledeći

D n e v n i r e d:

 1. Razmatranje Predloga odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2018. godinu, koji je podnela Vlada (broj 400-2790/18 od 10. septembra 2018. godine);

 2. Razmatranje Predloga zakona o potvrđivanju Ugovora između Vlade Republike Srbije i Vlade Republike San Marino o izbegavanju dvostrukog oporezivanja i sprečavanju poreske evazije u odnosu na poreze na dohodak, koji je podnela Vlada (broj 011-2302/18 od 18. juna 2018. godine).

**Prva tačka dnevnog reda**: Razmatranje Predloga odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2018. godinu, koji je podnela Vlada

 Jelena Tanasković je ukazala na pravni okvir za donošenje ove Odluke, koji je sadržan u članu 160. Zakona o penzijsko-invalidskom osiguranju i članu 47. Zakona o budžetskom sistemu. Prihodi PIO fonda su za 1,8% viši u odnosu na prethodnu godinu, Što će omogućiti da 2 milijarde dinara će budu iskorišćene za uvećanje penzija.

Dragana Kalinović je u kratkim crtama iznela detalje Finansijskog plana PIO fonda.

U diskusiji su učestvovali narodni poslanici: Milan Lapčević, Vladimir Marinković, Miljan Damjanović, Milorad Mirčić, Momo Čolaković, Goran Kovačević i Aleksandra Tomić.

 Odbor je većinom glasova (osam „za“, dvoje nije glasalo) odlučio da Narodnoj skupštini podnese sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2018. godinu.

 Odbor je, u skladu sa članom 174. stav 1. Poslovnika Narodne skupštine, razmotrio izveštaj Odbora za rad, socijalna pitanja, društvenu uključenost i smanjenje siromaštva, koji je odlučio da predloži Odboru za finansije, republički budžet i kontrolu trošenja javnih sredstava da prihvati Predlog odluke o davanju saglasnosti na Odluku o izmenama i dopunama Finansijskog plana Republičkog fonda za penzijsko i invalidsko osiguranje za 2018. godinu.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda:** Razmatranje Predloga zakona o potvrđivanju Ugovora između Vlade Republike Srbije i Vlade Republike San Marino o izbegavanju dvostrukog oporezivanja i sprečavanju poreske evazije u odnosu na poreze na dohodak

 Povodom ove tačke diskusije nije bilo.

 Odbor je većinom glasova (osam „za“, jedan nije glasao) odlučio da Narodnoj skupštini podnese sledeći:

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvatiPredlog zakona o potvrđivanju Ugovora između Vlade Republike Srbije i Vlade Republike San Marino o izbegavanju dvostrukog oporezivanja i sprečavanju poreske evazije u odnosu na poreze na dohodak.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

 Sednica je završena u 17,45 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić